Donald Trump surprinde, după ce a scăpat de coronavirus: "Se pare că sunt imun!".
Donald Trump a fost diagnosticat cu Covid-19 în urmă cu 10 zile. El a fost primit ca un star rock la Casa Albă, după externare. Medicul de la Casa Albă a spus că Trump nu este un risc de infectare. Trump vrea să-şi reia campania electorală prin ţară.
Donald Trump insistă că a scăpat de coronavirus. Ba mai mult, el a spus pentru Fox News că este imun. Nu poate explica de ce, nu ştie pentru cât timp, dar este convins că a doborât virusul. Declaraţia vine la o zi după ce preşedintele a susţinut, fără mască, un discurs în faţa publicului de la balconul Casei Albe. Donald Trump, preşedintele SUA: Se pare că sunt imun, deci pot ieşi din beci, ceea ce aş fi făcut oricum şi ce am şi făcut, pentru că am o ţară de condus. Trebuie să ieşi din beci. Şi se pare că sunt imun poate pentru o perioadă lungă de timp, nu ştiu. Poate o perioadă scurtă de timp. Poate fi şi pentru toată viaţa. Nimeni nu ştie, dar sunt imun. Aşa că preşedintele este într-o formă foarte bună pentru a lupta. Cuvântul imunitate înseamnă ceva – a avea o strălucire protectoare.